
Bordercollie Kiiralle, joka tuli meille jo kirjoitusprojektin alkutaipaleela pitämään huolta kirjailijan ulkoiluttamisesta.









Kirjoittajan huomautus


Tämä kirja on kirjailijan mielikuvituksen tuotetta. Kertomuksen viittaukset mm. tunnettuihin ihmisiin, yhteisöihin, laitoksiin, yliopistoihin, yrityksiin ja mediaan ovat keksittyjä. Samoin kaikki kirjassa esiintyvät henkilöt tekemisineen ja sanomisineen, juoni tapahtumineen, tapahtumien ajankohdat ja osa tapahtumapaikoista ovat fiktiota.


Kaikki lukijalle mahdollisesti syntyvät mielikuvat asioiden, tapahtumien tai henkilöiden yhteydestä todellisuuteen, esimerkiksi eläviin ihmisiin, ovat puhdasta sattumaa.









PROLOGI


HOTELLI Rikalan ravintolassa Salossa oli yllättävän täyttä, vaikka olikin vasta keskiviikkoilta. Seuraava päivä olisi vappuaatto, ja paikka olisi silloin täpösen täynnä. Perjantaiksi sattuvan arkipyhän takia moni salolainen kuulosti ottaneen torstain vapaaksi saadakseen näin kevään alkuun pitemmän loman. Ja sitä pitempää vapaata oli nyt selvästikin saavuttu juhlistamaan.


Yhdessä nurkassa oli neljä pöytää vedetty kiinni toisiinsa, ja saatu näin riittävän suuri paikka isommalle joukolle tuoppia kallistelevia ystävyksiä. Salon kännykkätehdas porskutti eteenpäin Suomen vientiveturina, ja selvästikin moni ravintolassa paikalla olevista oli vuorotyöstä vapaalla olevia kännykäntekijöitä.


”Meidän Pekkahan se tässä on niitä poronpurijoita. Etkös, Pekka olekin Laphista, vai mitä?” työkaverilleen virnuillen salolainen mies yritti olla vitsikäs ja nosti tuoppiaan, muutama neuvoa-antava mallasjuoma oli jo otettu.


”Pidähän suusi!” Pekaksi kutsuttu mutisi ja otti kulauksen olutta. Alun perin Rovaniemeläinen mies oli tullut työn perässä Saloon ja työskennellyt kännykkätehtaalla piirilevyjen testaajana ja korjaajana jo viisi vuotta.


”Meidän Pekka ei kuitenkaan taida osallistua elokuun luokkakokoukseen, vai mitä, siihen Moision jermujen juhlaan?” sanoi pöydän vastakkaisella puolen istuva kalju mies ja hymyili.


”No, vähän vaikea se on osallistua Moision luokkakokoukseen, kun olen omat vähäiset kouluni käynyt Korkalovaaran peruskoulussa, tuhannen kilometrin päässä täältä. Vai mitäpä sie, Kauko, itse luulet siitä asiasta?” Pekka sanoi hieman ivalliseen sävyyn ja heitti vastakysymyksen, johon hän ei odottanut Kaukon vastaavan.


”Pekka, Pekka, älähän nyt leikistä suutu”, Kaukoksi puhuteltu sanoi lepyttelevästi. ”Mutta me muut; kuinka moni on tulossa Moision juhlaan, varmaan kaikki? Sehän järjestetään sopivasti täällä Rikalassa.” Kauko katseli pöydän ääressä istujia. Moni nyökkäili myöntävästi. Olivat siten nähtävästi tulossa.


”Jumalauta! Elokuussa pojat sitten ryypätään isolla porukalla oikein rankemman kautta! Toivottavasti sinne tulee vanhoja luokkakamuja, jotka on karanneet ympäri ämpäri Etelä-Suomea, ja joita ei ole nähty sataan vuoteen. Ei perkele, tuleekohan se Iso-Terttu? Ja jos tulee, niin onkohan hänen rintansa edelleen kasvaneet kokoa?” pöydän kooltaan pienin mies sanoi nauraen.


”Jaa, Terttu vai. Se oli tosi varhaiskypsä yläasteella, niin isot ne sen kannut oli”, Kauko jatkoi. ”Ukko Jumppala, se vanha kääpä, kutsui minua kaunosieluiseksi haaveilijaksi, kun katseeni kuulemma harhaili pitkin seiniä enkä seurannut opetusta, mutta niitä Iso-Tertun tissejähän minä tuijotin päivät pitkät. Olin vakuuttunut, että kesäaikaan ne vahingossa lumpsahtavat pakostakin ulos siitä sen antavasta T-paidan kaula-aukosta Tertun kumarrellessa. Ajattelin nimittäin, että jos niin ei toiveistani huolimatta käy, niin se jos mikä todistaa Newtonin painovoimalain perkeleelliseksi huijaukseksi.”


Suuren pöytäseurueen ainoa naispuolinen jäsen oli jo niin tottunut kaveriporukan juttuihin, että nauroi makeasti mukana ronskeimmillekin vitseille.


Rikalan ravintolaan saapui samalla hetkellä seitsemän hengen pukumiesten joukko, joka esittäytyi tarjoilijalle löytääkseen etukäteen varatun pöydän. Joukkoa veti kolme suomalaismiestä, ja isäntien perässä seurasivat neljä aasialaisen näköistä liikemiestä nyökkäillen ja kumarrellen. Tarjoilija ohjasi seurueen pöytään varsin lähelle baaritiskiä. Viereisestä pöydästä nousi samaan aikaan pois yksinäinen vanhempi mies, joka suuntasi ulko-ovelle.


”No, katos vaan. Täällähän taisi näköjään olla oikein pyromaanejakin paikalla”, eräs suuren pöytäryhmän iloisista kaveruksista sanoi ja kääntyi sitten taas takaisin muiden puoleen. Hän hätkähti hiukan, sanoi ääntään madaltaen: ”Ohhoh. Sori vaan”, laski katsettaan ja keskittyi sitten omaan juomaansa.


”Jaaha”, lappilainen Pekka sanoi ja katsoi istuutuvia pukumiehiä. ”Tuo joukkio kävi meän linjalla iltapäivällä. Jotain tärkeitä myynnin vieraita ne vishiin olivat. Multakin ne jotain kyselivät testauksesta, ja Koitelainen, se on tuo yksi insinööri noista kolmesta isännästä, sanoi mulle, että vastaile vaan, jos osaat englantia. Ja niinhän mie poka sitten vastailin, kun kerran niin innokkaasti multa utelivat. Pitkin tuotantolinjaa ne menivät ja aina pysähtyivät herkästi juttelemaan porukan kanssa. Ja kirjoittelivat jotain papereihinsa kynät savuten. Nimikin niille piti tarkkaan sanoa, vaikkei ne niitä varmaan älynneet oikein edes kirjoittaa.”


”Totta, niitä nuo näkyykin olevan. Minuakin ne tenttasivat pitkän aikaa. Onneksi tuli opeteltua englantia aikanaan koulussa. Just joo... Nyt noita syötetään täällä ilmaiseksi, että jos vaikka muutaman kännykän sitten ostaisivat. Mutta ihan mukavaa porukkaa tuo oli, ja oli itse asiassa mukava jutella pitkästä aikaa enklantia jonkun kanssa, joka selvästi oli kiinnostunut siitä, mitä me lattiatason duunarit tehdään, mikä on varsin harvinaista”, mutisi yksi porukan juhlijoista, joka ensi kerran avasi nyt suunsa. Hän otti äänekkään, viimeisen kulauksen olutlasistaan ennen kuin jatkoi: ”Mutta hei, asiaan. Kyllä minäkin sen Tertun muistan, sillä oli kyllä aivan tajuttomat ne tissit, juu oli ne. Mutta kuka muistaa Pirjon, Kolehmaisen Pirjon, sillä oli ysiluokan ehdottomasti paras farkkuperse, ja sitä se myös osasi sopivasti pyöritellä? Voi pojat, jospa se Pirjokin tulisi elokuussa moisiolaisten luokkakokoukseen… Oi oi, oli se Pirjo oikein herkkujen herkku.”


Samassa mies nousi pöydästä ja lähti innokkaasti kohti baaritiskiä täydentääkseen tyhjäksi huvenneen tuoppinsa.


- - -

Torstai 13. elokuuta – 3 ½ kuukautta myöhemmin


”NO moi! Katos vaan, vastaat sinä sentään puhelimeen. Ja olet näköjään kuitenkin hengissä vielä.” Soittajan äänestä kuului vastauksen kuullessaan samaan aikaan sekä helpotus että huoli.


”Moro. Täällä sitä ollaan täysissä ruumiin ja sielun voimissa. Älähän nyt, mikäs pahan tappaisi.”


”Ihan tosissani minä tässä olen. Mutta hei, miten olet pärjäillyt? Itse asiassa äsken tuli vaan juttua sinusta. Me pohdittiin, että mitähän sinulle mahtaa kuulua, joten tartuinpa sitten luuriin ja soitin.”


”Ihan hyvin, usko nyt jo. Pientä matalapainetta aina joskus, mutta sehän ei ole uutta meikäläisen kohdalla. Minulla on kuitenkin suunnitelmia tulevaisuuden varalle, ja ne näyttää hyvinkin valoisilta. Murheen alho on, kuules, meikäläisen osalta kohta taakse jäänyttä elämää.”


”Vai niin, uskoo ken tahtoo. Mutta totisesti toivon sitä. Joko olet päässyt siitä emäperkeleestä irti?”


”Voi voi, ne on taakse jääneet ne jutut. Älä huoli turhasta.”


”Huolin minä. Hei, mikset sinä ole käynyt?”


”No, kaikenlaista on ollut, kyllähän sinä tiedät. Erilaisia järjestelyjä milloin missäkin, pientä suhaamista sinne ja tänne.”


”Ei ole nähty… Mitä, koko kesänä vai?”


”No, ei siitä nyt niin kauan ole. Minähän kävin juhannuksenpyhinä teillä kahvilla.”


”Ai joo, totta. No, se oli niin pikainen käynti, että olen sen jo unohtanut.”


”Mutta huomenna otetaankin sitten ilo irti, meillä on Moision vanhan porukan luokkakokous!”


”Ai, se on huomenna, hienoa! Kyllähän sinä juhannuksena siitä jotain mainitsitkin. Olet siis menossa niihin juhliin?”


”Totta kai, mikäpä meikäläisen erossa kunnon pirskeistä saisi pidettyä, ei mikään.”


”No niin, tiedän. Otahan iisisti, ettei satu mitään. Ja hei, tule nyt pian käymään.”


”Älähän huoli turhasta. Ja tulen pian käymään teillä, lupaan.”


”Parempi olisi. Noh, palataan, ja hauskaa iltaa huomiselle!”


”Kiitos.”


- - -

Salo Vuohensaari – perjantai 14. elokuuta


”MEINAATKO palata ensi yönä luokkakokouksesta tänne taksilla vai miten?” kysyi asuntovaunun peräosan plyysisohvalle juuri istahtanut vieras.


”Minulla on fillari pakettiauton takaluukussa, minä polkaisen sillä juhlimaan ja takaisin”, vaunun isäntä sanoi leveästi hymyillen. ”Eihän tästä saaresta ole ajaa kuin nelisen kilometriä Satamakatua suoraan Rikalaan. Siinä on ensin se puolen kilometrin pengertie, toivottavasti sen montut ja nimismiehen kiharat ei heitä minua yöllä takaisin sotkiessa Halikonlahteen.”


”Fillari! Jumalauta, sehän on loistava idea! Ei tarvitse tuhlata rahojaan taksiin”, vieras innostui.


”Sanos muuta. Onneksi älysin ottaa fillarin mukaan. Hei, otatko lisää kahvia?” isäntä sanoi ja tarttui toisella kädellään kahvipannuun. ”Minä ainakin otan, illalla juodaankin sitten vähän jotain muuta. Sori vielä, ettei mulla ole mitään pullaa tarjota, sinä tulla tupsahdit kylään vähän yllättäen.”


”Ei kuule pullan puute haittaa. Arvasin, että tulet vaunun kanssa, niin tulin summamutikassa etsimään, josko löytäisin sinut täältä. Onneksi istuit äsken ulkona vaunun edessä arskaa ottaen, niin en voinut erehtyä. Mutta kaada vaan, puoli kuppia. Mulla on kyllä tuossa kassissa olutta, jos sulle kuitenkin maistuu?”


”Lämmintä olutta? Ei kiitos, ei todellakaan, se on kuin kusta joisi. Tuli, muuten, mieleen, että 50-luvulla ei pengertietä ollut, vaan tänne Vuohensaareen tultiin vielä veneellä.”


”Niin kai se oli. En kylläkään yläasteen aikana täällä hirveän paljon käynyt, ainakaan muistaakseni. Joskus tänne mopoiltiin.”


”Vedähän kahvi huiviin, niin lähdetään kiertämään saari”, vaunun isäntä kehotti. ”Aikaahan tässä on vaikka kuinka, ennen kuin juhlaan pitää alkaa lähteä. Täällä on paraikaa paljon karavaanareita. Mennään tästä ensin polkua vaikka saunarantaan, kesäteatterin läpi, ei siellä vielä mitään näytöstä tähän aikaan ole alkamassa.”


”Okei. Sinä siis tulit vasta tänään Saloon, kahdestaan koiran kanssa, niinkö?”


Jääkaapin edessä nukkui sikeästi minilassie, shetlanninlammaskoirauros.


”Jep. Ensin töissä Turussa kahteen asti. Mutta me aiotaan viipyä ehkä sunnuntaihin pojan kanssa.”


”Mites koirasi pärjää illan, kai jätät sen vaunuun?”


”Hienosti pärjää, se on jo vanha konkari. Kun kusetan Aapon ennen lähtöä, niin se nukkuu sikeästi kuin pieni lapsi.”


”Okei. Hei, täällä Vuohiksessa on, muuten, nykyään iso ja hieno ulkoterassi. Eiköhän saarikierroksen päätteeksi oteta siellä yhdet, kylmänä? Vähän niin kuin neuvoa antavat.”


”Sait minut ylipuhuttua yhdelle huurteiselle. Eiköhän sitten mennä”, vaunun isäntä sanoi ja alkoi tehdä lähtöä.


Miehet astuivat vaunusta ulos ja lähtivät kävelemään. He pysähtyivät äkisti hiekkatien eteen, kun saaren tuloväylän suunnasta ajoi pakettiauto reipasta vauhtia heidän editseen kohti info- ja kahvilarakennusta. Hiekka pöllysi tiellä auton perässä. Auton kylkiä koristivat kirkkaat punaiset mainosteippaukset. Pakun peräovi oli raollaan ja ovi heilui hieman eestaas auton poukkoillessa hiekkatiellä.


”Ei jumalauta! Huomasitko pienyrittäjän mainoslauseen teipattuna heiluvaan takaoveen, tuosta ammatista ei voi erehtyä?”


”En, mikäs se sitten oli?” vaunun isäntä kysyi.


”Joko teillä laatta lentää?”


Molemmat räjähtivät nauramaan ja suuntasivat pikku kävelylenkilleen ensin kohti kesäteatteria ja rantasaunaa ja sitten terassia.


- - -

YKSI täydellä voimalla annettu raskas isku otsaan lamautti välittömästi, joten loppu tuli nopeasti kääntämällä veltostunut kroppa vatsalleen ja vain pitämällä kasvoja tarpeeksi pitkään pinnan alla. Kun kieriskely, rimpuilu ja nykiminen olivat kokonaan lakanneet, hän irrotti otteensa kauluksesta ja lopetti pään painamisen takaraivosta.


Hän nousi varovasti seisomaan yrittäen ääneti tähyillä hämärässä molemmille sivuilleen ja sitten taakseen ylemmäs rantaa. Samalla hän kuulosteli.


Ainoa ääni oli rantaan lyövät aallot. Yöllinen tuuli oli poikkeuksellisen voimakas, ja koska se tuli lännen suunnalta, ei ollut mitään järkeä yrittää työntää ruumista rannalta pitemmälle veteen, sillä virtaus toisi sen aina takaisin.


Sydän jumputti rinnassa. Ruumis makasi osittain rantakalliolla vatsallaan ja pää oli vedessä. Hän tähyili lahdelle, mutta luopui ajatuksesta raahata ruumis kauemmas rannasta, sillä vaatteitaan hän ei enempää halunnut kastella. Nyt niissä oli vain roiskevettä, joka kuivuisi nopeasti. Hän oli niin lähellä kaupungin keskustaa, että joku yöllinen viihteeltä palaava kulkija voisi helposti nähdä hänet.


Hän hieroa kasvojaan voimakkaasti merivedellä ja tähyili ympärilleen rantakalliolla. Suuret männyt kohosivat korkeuksiin aivan lähellä rantaviivaa. Hän äkkäsi hieman kauempana maahan pudonneen suurehkon oksan, joka oli kauttaaltaan neulasten peittämä. Hän ryntäsi oksan luo.


Se oli lähes kaksimetrinen voimakkaasti haaroittunut oksa. Hän otti sen käteensä, harppoi takaisin ruumiin luo ja heitti oksan ruumiin päälle.


Helvetin hyvä! Oksa peitti ruumiin varsin kattavasti. Nyt ei ruumista ainakaan kauempaa oksan alta helposti ja heti kukaan erottaisi.


Kyyryasennossa hän vielä nopeasti silmäili kalliota ruumiin ympärillä, mutta ei havainnut mitään siihen tippunutta tai muuta huomiota herättävää.


Sitten oli aika poistua ripeästi mutta varovasti metsikön läpi elokuisen yön suojaavaan pimeyteen. Hän lähti etenemään edelleen kyyristellen, vaikkei hänestä juuri mitään olisi erottanut pystyasennossakaan, olihan yön pimeimmät tunnit käsillä, vaikka kuu valaisikin tienoota.


- - -

Salo Vuohensaari – 15. elokuuta klo 9:15


”ANNAHAN vielä se Paavon hihna?” Raimo Antikainen sanoi vaimolleen Anitalle. Raimo seisoi etukumarassa Hymerasuntoautonsa ulkopuolella, asunto-osan oviaukon edessä, ojentaen oikean kätensä auton sisällä häärivää vaimoaan kohti. Vasemmalla kädellään mies piteli kaulapannasta mustaa Paavo-koiraa, joka yritti vetää jo innoissaan Vuohensaaren metsäistä eteläosaa kohti. Siellä oli käyty lenkillä jo monet kerrat, sillä Porvoosta kotoisin oleva eläkeläispariskunta oli viettänyt leirintäalueella koiransa kanssa jo kaksi yötä. Asuntoauton taakse oli liimattu suuri tarra, jossa oli valokuva mustasta labradorista Saanatunturissa ja sen vieressä suurella teksti: Paavo reissaa!


”Minä laitan kahvin tippumaan”, Anita sanoi miehelleen ojentaen kirkkaansinisen hihnan oven pielessä olevasta takkikoukusta. Sitten hän kietaisi aamutakin vyötä tiukemmin ympärilleen.


”Juu, laita vaan, ei me kauaa siellä olla. Paavohan kusi jo aamuviideltä pikaseen auton taakse, kun ensin uikutti ulos. Onneksi ehdittiin piipahtaa ennen sitä rankkasadetta, joka kylläkin kesti vain hetken. Se taitaa eturauhanen poikaa jo vähän vaivata, kuten meitä muitakin. No niin, laitahan minulle sitten pari kuppia”, Raimo Antikainen sanoi ja painoi oven kiinni. Hän kumartui kiinnittämään hihnan Paavon kaulapantaan. Lähtiessään liikkeelle innokkaan koiran vetämänä hän siristeli silmiään. Aamuaurinko paistoi komeasti. Sinisellä taivaalla seilasi vain muutamia pilvenhattaroita.


Kun taas on aika auringon, kuului aamuhetkeen niin sopivasti Reijo Salminen laulavan asuntoauton radiossa. Musiikki häipyi pian kuulumattomiin Antikaisen käveltyä kauemmas auton luota.


Kukapa olisi tuossa vaiheessa vielä arvannut, että Raimo Antikaiselle varattu kaksi kupillista kahvia tulisi valitettavasti jäähtymään piloille.


- - -


PUOLITOISTA tuntia myöhemmin Salon pääterveysaseman vapaalla oleva kokenut naislääkäri, joka oli saanut poliisin virkaapupyynnön Salon sairaalan päivystyksen välityksellä, kumartui Vuohensaaren kaisloja kasvavassa rannassa kalliolle vedetyn ruumiin puoleen. Paikka oli lähellä virkistys- ja leirintäalueena toimivan saaren uimarantaa, aivan saaren metsäisessä lounaisnurkassa. Nainen oli juuri kääntänyt vatsallaan makaavan ruumiin kyljelleen ja katsonut ensi kertaa sen etupuolta. Hän nosti uhrin puseroa ylemmäs ja kokeili kädellään uhrin vatsaa ja rintaa ja sen jälkeen tunnusteli miettivän näköisenä kalliota uhrin alla.


”Kyllä se piruparka taitaa jo olla melko lailla kylmennyt”, rikosylikonstaapeli Petri Kemiläinen Salon poliisista sanoi. Mies seisoi hieman ylempänä kalliolla parin kolmen metrin päässä ruumiista toisen salolaispoliisin kanssa molempien katse suunnattuna lääkäriin. Kallion huipulla virkapukuiset poliisit olivat juuri sulkeneet viettävän rantakaistaleen valkosinisellä Poliisin eristämä alue - muovinauhalla uteliaiden tungettelulta, sillä ruumiin löytöpaikka oli leirintäalueen keskeltä lähtevän, vajaan puolen kilometrin pituisen, Torpparintaipaleeksi nimetyn luontopolun päässä. Kallion huippu oli merkitty näköalapaikaksi, ja melko tasaisin väliajoin pysähtyi polulle joku utelias leirintäalueen vieras aamulenkillään katsomaan tapahtumaa, mutta virkapukuiset poliisit hätistelivät pikaisesti katselijat jatkamaan matkaansa.


Salon rikoskomisario Heikki Paavalniemi oli saatu kiinni puhelimella, mutta mies oli poissa Salosta ja saapuisi tapahtumapaikalle vasta hieman myöhemmin. Paavalniemi oli kuitenkin ohjeistanut ylikonstaapeli Kemiläistä ja kehottanut hankkimaan, mikäli suinkin mahdollista, lääkärin paikalle ruumiin ulkotarkastusta suorittamaan.


”En minä sillä. Eiköhän ruumiinlämpö edellytä kunnon mittaamista. Ulkotarkastus sitten vai?” lääketieteen lisensiaatti Asta Pitkänen kysyi ja katsoi Kemiläistä. Hän päästi ruumiin valumaan selälleen. Lääkäri vaikutti jännittyneeltä.


”Kyllä, komisarion määräys”, mies vastasi. ”Minä veikkaisin tässä tapauksessa hukkumista, mutta sinähän sen päätät. Oletkos kenties ensi kertaa Salon poliisia auttamassa ruumislöydön yhteydessä?”


”Mistä arvasit? Näkyykö kokemattomuuteni niin ilmiselvästi?” Pitkänen sanoi ja yritti hymyillä konstaapeleille. Nainen ei ollut mikään nuori tyttö enää. Tutkittuaan lautumat uhrin vatsapuolelta ja kyljistä hän alkoi tarkastella ja liikutella tämän käsiä ja jalkoja arvioidakseen nivelten jäykkyyttä.


”Äläpä huoli”, Kemiläinen sanoi rohkaisevasti, ”kerta se on ensimmäinen meille kaikille joskus.” Ylikonstaapeli Kemiläinen oli viidenkympin korvilla eikä enää sutjakkaimmassa kunnossa. ”Tämä Korpela tässä vieressä, hän muistaakseni kävi välillä tyhjentämässä mahansa sisältöä kahteen kertaan nähtyään ensimmäisen vesiruumiinsa Kokkilassa.”


Vanhempi konstaapeli Veli Korpela Salon rikospoliisista nosti kulmiaan ja mulkaisi Kemiläistä, muttei sanonut mitään. Samalla ylempää rantakalliolta alkoi kuulua äänekästä väittelyä. Virkapukuiset joutuivat tällä kertaa häätämään huomattavasti kovaäänisemmin ja pitempään sinnikästä aamulenkkeilijää jatkamaan matkaansa sulkunauhan luota. Hikinen, mutiseva mies suostui poistumaan vasta sitten, kun yksi virkapukuisista otti pienen muistikirjansa esiin ja alkoi kysellä uppiniskaisen lenkkeilijän yhteystietoja. Kemiläinen katsoi hymähtäen vastahakoisen miehen poistumista, vilkaisi Korpelaa vieressään ja pudisti tälle päätään. Sitten molemmat poliisit astuivat varovasti alemmaksi viettävällä kalliolla niin, että ruumis jäi heidän ja lääkärin väliin.


”Annahan mennä vaan, hyvin se menee”, Kemiläinen rohkaisi.


”Oliko ruumis vatsallaan ja juuri tässä, kun saavuitte?” Asta Pitkänen kysyi, nousi ylös ja avasi tullessaan kalliolle laskemansa laukun. Kyseessä oli Salon pääterveysaseman varustelaukku, jonka lääkäri otti mukaansa, kun pyyntö saapua avustamaan poliisia kentälle ruumislöydössä oli vastaanotettu.


”Vatsallaan se oli, mutta vajaa metri sitä vedettiin kalliolle, jotta pääkin saatiin vedestä pois. Niin, ja tuo puun oksa oli sen päällä.”


Lääkäri Pitkänen otti laukusta kaksi lämpömittaria, joista toisen hän laski kalliolle ruumiin viereen mittaamaan ympäristön lämpötilaa ja toisen hän aikoi työntää vainajan peräsuoleen. Sen tehdäkseen hän alkoi avata vainajan houseja vetääkseen ne polviin. Tarvittaessa laukussa odotti terävä puukko, jolla vastaanhangoittelevat vaatteet saisi leikattua auki.


”Autatko vähän?” hän sanoi ylikonstaapeli Kemiläiselle ja käänsi taas vainajan kyljelleen. ”Pidätkö häntä tässä hetkisen, että saan vyön ja farkkujen vetoketjun auki? Meidän täytyy riisua hänet kokonaan.”


Ylikonstaapeli kumartui alas ja piteli ruumista paikallaan seuraten samalla untuvikon toimia. Tällä oli ensin suuria vaikeuksia saada uhrin sepalusta auki kertakäyttöhansikoilla suojatuin käsin.


Asta Pitkänen kohottautui ylemmäs. Hän työnsi kaulallaan häiritsevästi heiluvan ketjun puseronkauluksensa sisäpuolelle ja kumartui sitten uudelleen uhrin housujen puoleen. Tässä ei tarvittu nyt mitään ylimääräistä riesaa, niin poikkeuksellinen tehtävä maastossa ruumiin ulkotarkastus terveyskeskuslääkärille vaikutti olevan.


”Såja, nu kör vi”, hän sanoi Salon pääterveysasemalla työskentelevän suomenruotsalaisen kollegansa viljelemällä hokemalla ja vihdoin vetäisi rivakasti uhrin housut alaspäin.


- - -

Salon Seudun Sanomat – sunnuntai 16. elokuuta 2009


Mies löytyi kuolleena Salon Vuohensaaresta


VUOHENSAAREN leirintäalueen rannasta Salossa on löydetty kuollut paikkakuntalainen mies. Poliisin mukaan kyseessä on keskiikäinen mieshenkilö, joka löydettiin eilen lauantaina aamuyhdeksän aikoihin. Ruumiin löysi rantavedestä koiraansa ulkoiluttamassa ollut ulkopaikkakuntalainen mies, joka oli leiriytymässä saaren leirintäalueella. Löytöpaikka Vuohensaari sijaitsee Halikonlahdessa Salon kaupungin edustalla. Saareen johtaa Meriniityn teollisuusalueelta pengertie.


Poliisin mukaan ruumiissa on nähtävissä ulkoisen väkivallan merkkejä ja kuolemansyyntutkinta tapauksen tiimoilta on aloitettu. Lisäksi poliisi pyytää yleisöhavaintoja erityisesti saaren etelä- ja länsiosissa viime päivinä mahdollisesti havaitusta poikkeavasta liikehdinnästä. Havainnot voi ilmoittaa Salon poliisille tai hätänumeroon…


”Ja nyt te sitten soitatte meille, viikko jo mennyt, ja jäljet kylmenneet, vaikka toki vielä lämmintä ja kesää onkin jäljellä”, KRP:n komisario Orvo Jalmari Rautakallio sanoi, iski silmää ja katsoi Salon poliisin rikoskomisario Heikki Paavalniemeä kysyvästi. Oli torstai-iltapäivä 20. elokuuta.


Rautakallion teki julmetusti mieli tupakkaa, mutta hän ei uskaltanut ehdottaa tupakan sytyttämistä Paavalniemelle tämän työhuoneessa. KRP:n konttorilla Turun Eerikinkadulla mies poltti omassa pienessä toimistossaan surutta ja keltään kyselemättä. Hän risti nilkat istuessaan Paavalniemen työpöydän edessä ja alkoi rummuttaa sormillaan reittään.


Turun KRP:n vanhempi konstaapeli Heta Rehn taitteli Salkkarin ja tarjottuaan sitä päätään pudistavalle ylikonstaapeli Antti Järviselle laski lopuksi lehden Paavalniemen työpöydän reunalle. Sama artikkeli tapauksesta oli myös ollut elokuun 16. päivän Turun Sanomissa, molemmat lehdet kuuluivat samaan TS-konserniin.


”Tämä junnaa meillä paikallaan. Kesälomatkin vielä osalla porukoista”, Paavalniemi sanoi sovittelevaan tyyliin. ”Me ollaan paraikaa melko työllistettyjä niiden rantamökkien sarjavarkauksien kanssa, Särkisalossa tuntuu olevan oikein epidemia päällä. Päälliköt pyysivät, että te ottaisitte tästä jatkosta nyt pallon. Murha tai tappohan tämä selvästi on. Me tietysti autetaan aina kun voidaan.”


”Pitääköhän meidän syöttää tämä pallo suoraan Hetalle?” Rautakallio sanoi leveästi virnistäen, kumartui ja kääntyi solakkaa Heta Rehniä kohti. ”Salon Viestin legendaariselle passarille.”


Antti Järvinen istui keskellä, Rautakallion ja Rehnin välissä. Heta Rehn hymyili vienosti nostaen peukalonsa pystyyn. Hänellä oli musta, hyvin lyhyt tukka ja pienet, mustat nappikorvakorut.


Kettuile, kettuile vaan ihan rauhassa, Jallu. Tämä annetaan takaisin korkojen kanssa joskus sopivassa paikassa, Rehn ajatteli. Heta Jasmina Rehn oli 26-vuotias vanhempi konstaapeli, joka oli kotoisin Salon naapurikunnasta Perttelistä. Hän oli pelannut SMtasolla naisten lentopalloa Salon Viestin joukkueessa vuodet 2000– 2004, minkä jälkeen vasemman polven kierukoiden hajoaminen oli pakottanut luopumaan menestyksellisestä lentopallourasta. Elämä oli vienyt hänet Salosta Tampereelle poliisiammattikorkeakouluun ja ennen pitkää työhön KRP:hen Turkuun, jossa hän nyt asui.


”Mikä ettei? Hetahan oli meillä Salon poliisissa jonkin aikaa, ennen kuin siirtyi teille”, Paavalniemi jatkoi. ”Miten on, maistuuko teille kahvi, voidaan hakea kupposet?”


”Kiitos, maistuuhan se. Haetko, Heta, mullekin kupposen, käyn sillä aikaa haukkaamassa nopsasti happea”, Rautakallio sanoi, iski taas silmää pöydän toiselle puolelle ja nousi ylös. Hän alkoi mennessään kaivaa pikkutakkinsa sivutaskusta tupakka-askia ja poistui huoneesta ensimmäisenä.


Rautakallio käveli poliisiaseman pääovesta ulos Kirkkokadun varteen ja sytytti tupakan. Poltellessaan hän käveli lyhyen matkan Kirkkokadun ja Torikadun risteykseen nähdäkseen muutaman sadan metrin päässä olevalle kauppatorille. Aurinko paistoi kuumasti ja torilla oli runsaasti ihmisiä, kello oli vasta puoli yksi. Torstain kuuluisat iltatorit maan eturivin esiintyjineen olivat kantautuneet komisarionkin korviin, samoin kesäisin Salonjoessa ankkuroituneena olevat ravintolalaivat.


Niissä paateissa pitäisi joskus oikein käydä, ottaa vähän kylmää juotavaa, seurustella ja kuunnella jotain hyvää bändiä torilavalta, hän ajatteli. Niin, ja tavata vaikka Ninan kanssa, totta kai.


Kymmenen minuutin päästä jatkettiin. Heta Rehn laski kertakäyttöisen kahvikupin komisarion eteen Paavalniemen työpöydän reunalle.


”Kai sinä meitä briiffaat, mitä te ehditte saada selville? Ei kai me tässä ihan tyhjän päältä lähdetä?” Rautakallio kysyi ja otti kupin käteensä. Hän totesi heti, että kahvi oli aivan liian kuumaa vielä juotavaksi ja tyytyi laskemaan kupin nopeasti takaisin samaan paikkaan. Mukin ohuet, pahviset korvalliset olivat aivan liian hentoja hänen paksuille sormilleen, ja hän pelkäsi pahimmassa tapauksessa kaatavansa kuuman kahvin syliinsä.


”Totta kai”, Heikki Paavalniemi sanoi ja kaivoi nipun papereita ja muistikirjansa pöydältä käsiinsä. Samaan aikaan konstaapeli Rehn kaivoi oman muistikirjansa olkalaukustaan, sillä hän oletti muitta mutkitta tiimin nuorimpana olevansa se, jonka Rautakallio odotti tekevän tarvittaessa muistiinpanoja.


Turun KRP:n komisario Rautakallio nojautui tuolissaan taaksepäin ja risti kätensä vatsakumpunsa päälle. Hän alkoi kahvin jäähtymistä odotellessaan pyöritellä peukaloitaan.


Orvo Jalmari Rautakallio oli 48-vuotias, pari vuotta sitten eronnut mies, ja hän asui Turun keskustassa. Hänellä oli muistona avioliitostaan teini-ikäinen tytär Nina, lukiolainen, joka asui äitinsä kanssa Salossa, sillä tyttären äiti oli eron jälkeen muuttanut takaisin synnyinkaupunkiinsa. Aivan yksin ei komisariokaan nykyään kuitenkaan asustellut. Hänellä oli ollut jo lähes vuoden päivät on-offsuhde Jatan, 35-vuotiaan yrittäjänä työskentelevän turkulaisnaisen, kanssa. Alun perin mies oli lähtöisin sydän-Savon Rantasalmelta, mutta ollut Savosta jo niin kauan poissa, että savolaista vivahdetta hänen puheessaan kuuli enää vain harvoin, ellei hän tarkoituksella käyttänyt joskus sopivassa tilanteessa murretta.


Komisariolla oli tapana polttaa rankasti tupakkaa, nauttia ristisanatehtävistä ja kunnon viskistä, mutta ei hän kieltäytynyt nimikkojuomastansakaan, nimittäin jallukolasta. Seurauksena oli silloin tällöin väistämättä humala ja – onneksi toki harvemmin – erinäisiä harmittomia toikkarointeja kännipäissään.


Alaisten ja muiden kollegoiden mielestä Jallu oli maailman hyväsydämisin äksyilevä esimies ja rikoskomisario.


”Vuohensaaren lounaisnurkasta tapettuna löydetty salonseutulainen mies on nimeltään Joonatan Pennanen, ikä 45 vuotta, naimaton, oli töissä vuosikausia kännykkätehtaalla”, Paavalniemi aloitti. ”Mies oli tosiaan lähtöisin Salosta, Veitakkalan kaupunginosasta. Varmaan tiedättekin, että Salo ja sen naapurikunnat yhdistettiin suur-Saloksi tämän vuoden ensimmäisenä päivänä.”


”Kuolinaika?” Rautakallio kysyi.


”Kello 23–01, niin sanotaan ruumiin ulkotarkastuksen viime lauantaina tehneen naislääkärin palautteessa. Ruumiinlämpö oli mitattu, kuolonkankeus arvioitu, sinertymät oli tutkittu alastomaksi riisutusta ruumiista heti rannalla. Hän oli myös ottanut näytteet kemiallista seulaa varten.”


”Oikeuslääkärikö?”


”Ei, vaan paikallisen terveyskeskuksen kokenut yleislääkäri. Pidin kuolemantapausta alusta asti epäselvänä, joten paikalle hälytettiin mahdollisimman pian lääkäri tekemään ruumiin oikeuslääketieteellinen ulkotarkastus. Poliisiopistoajoilta muistin, että vesiruumiille on tehtävä ulkotarkastus mahdollisimman pian vedestä noston jälkeen, jottei ilman aiheuttamat muutokset löydöksissä ehdi edetä kovin pitkälle, joten vaadin ensimmäiseksi hommata rannalle lääkärin. Lääketieteen lisensiaatti Asta Pitkänen pääsi paikalle lopulta runsaassa tunnissa”, Paavalniemi selosti ja nosti sitten katseensa KRP:n tiimiin. ”Terveyskeskus on viiden kilometrin päässä Vuohensaaresta. Asiasta oltiin yhteydessä pikaisesti myös oikeuslääkäriin Turussa, ja kaikki oltiin pian yhtä mieltä siitä, että Pitkänen suorittaa ruumiin ulkotarkastuksen.”


”Ja miten lääkäri Pitkänen pärjäsi?” Rautakallio jatkoi.


”Oikein hyvin. Alussa kuulemma silminnähden vähän hermona, mutta oli kai hänelle ensimmäinen ruumiin ulkotarkastus maastossa, joten eipä mikään ihme.”


”Entäpä kuolinsyy sitten?”


”Pitkänen antoi arvionsa kuolinajasta ja kuolinsyystä, jälkimmäiseen oli ainakin edesauttanut kaulasta kuristaminen, sillä kaulalla oli näkynyt selvät merkit mustelmista. Hän oli nähnyt samoja pieniä, kuivuneita puiden neulasten palasia kuolleen suussa ja kurkussa kuin vedessäkin oli kellunut runsaasti, joten hän arveli henkilön lopulta kuolleen hukkumalla, mitä hänen mukaansa myös puolsi suun ja nenäaukkojen ympärille kerääntynyt vaahtomainen kuohutuppo. Ruumiissa oli myös tappelun jälkiä kasvoissa, yksi paha ruhje keskellä otsaa.”


”Eli loppupäätelmä häneltä?”


”Kiistatta väkivaltainen kuolema, toisen henkilön aiheuttama. Pitkänen suositti oikeuslääketieteellistä ruumiinavausta ja kirjoittikin lähetteen. Itse olin päättänyt avauksesta jo aikaisemmin. Saatte Pitkäsen lausunnon tietysti mukaanne.”


”Entäpä itse avaus sitten?”


”Tehtiin Turussa viime maanantaina. Senkin raportin saatte meiltä mukaanne.”


”Kiitos. Kuka suoritti?”


”Liimatta Kalevi, TYKS:n avaustiloissa.”


”Niin toivoinkin”, komisario Rautakallio myhäili. ”Hyvä. Vanha kunnon Kalle, Dirty old devil. Sillä miehellä homma toimii, liimalla tai ilman liimaa.”


Rautakallio vilkaisi varovasti ympärilleen, mutta kukaan ei nauranut tai ei halunnut nauraa hänen letkautukselleen.”


”Oikeuslääkärin raportissa lopullinen kuolinsyy oli hukkuminen, veden hengittämisestä aiheutunut tukehtuminen, ja päätä oli pidetty niskasta kuristamalla veden alla”, Paavalniemi jatkoi vakavana.


”Tekijän DNA?”


”Ei löytynyt. Huuhtoutui rantaveden aaltoihin. Puoli kuuden rankka sadekuuro vei loputkin jäljet niin uhrista kuin maastosta.”


”Vai niin”, Rautakallio sanoi. ”Ja mitäpä sitten Salon rikospoliisi on saanut tällä viikolla tapauksesta jo selville?”


”Joonatan Pennanen oli siis naimaton. Isä asuu edelleen Veitakkalassa, on eläköitynyt maanviljelijä. Pennasen äiti on kuollut pojan ollessa pieni. Isä meni sittemmin uudelleen naimisiin. Uudesta avioliitosta on yksi tytär, Joonatanin siskopuoli siis. Maatila sijaitsee muutama kilometri uuden moottoritien takana, ABC Piihovin pohjoispuolella. Sitten tapahtumapaikkatutkimukseen. Jos ruumista oli yritetty peitellä, oli se jäänyt varsin heikoksi. Jokin isompi risu siinä oli heitettynä rantavedessä mahallaan makaavan ruumiin päällä. Lompakko oli taskussa, rahat ja Visa Electron -kortti tallella, samoin ajokortti”, Heikki Paavalniemi aloitti uudesta paperinivaskasta. ”Eli vainajan henkilöllisyys selvisi jo heti alussa, ja mikään ryöstö ei ollut siis kyseessä.”


”Kännykkätiedot?” Rautakallio kysyi.


”Pennasella oli kännykkä, mutta sitä ei ole löytynyt. Se ei ole myöskään ollut päällä kuolemaa edeltävänä päivänä ollenkaan. Kännykän teletiedot on nimittäin saatu.”


”Onpa kumma? Tappaja saattoi viedä sen helposti mukanaan, totta kai, mutta että se ei ollut päällä koko tuona edeltävänä päivänä? Eikä sen jälkeenkään varmaan?”


”Ei.”


Rautakallio vilkaisi Heta Rehniä, joka kirjoitti muistiinpanoja kynä suihkien.


”Pennanen omisti rivitalokaksion Mahlakankareen kaupunginosassa, keskustan koillispuolella. Me kävimme sen läpi, mutta mitään kuolemaan liittyvää emme löytäneet. Naapureita puhuteltiin, ei mitään ratkaisevaa. Mies oli kylläkin nähty lähtemässä yksin kotoaan perjantaina kuuden aikaan.” Paavalniemi nosti katseensa Rautakallioon. Sitten hän jatkoi:


”Oletettuun tapahtuma-aikaan, tai oikeastaan sitä ennen, oli saaressa vielä hyvinkin vilkasta. Kesäteatterissa, joka sijaitsee keskellä saarta sen puustoisessa länsiosassa, oli puoli kymmeneen saakka jatkunut esitys. Se oli loppuunmyyty.”


”Eli haastateltujen määrä oli … satoja vai?” komisario kauhistui.


”Olisi ollut, mutta suuri osa teatterin katsojista oli ostanut lipun portilta, joten mitään henkilötietoja ei siten jäänyt mihinkään.”


”Hyvä, eipähän tarvitse lähteä heitä kahlaamaan kyselyillä, kun heitä ei tiedetä”, Rautakallio sanoi toivorikkaana. ”Toivotaan, että tappaja ei ollut ensin nauttimassa teatteriesityksestä ja vasta sitten lähti pahoille teille.”


”Entä lippujen etukäteen varaajat”, Antti Järvinen puuttui keskusteluun. ”Kai heidän tietonsa löytyy?”


Rautakallio nosti peukalonsa ilmaan, kääntyi Järviseen päin ja nyökkäsi tälle.


”Hyvä pointti. Sitä täytyy kysellä teatterista”, Paavalniemi sanoi ja kirjoitti jotain papereihinsa.


”Entäpä liikehdintä rannalla?”


”Leirintäalueen vierailijoita puhutettiin heti lauantaina, ja niille, jotka olivat kirjautuneet lauantaiaamuna jo ulos, soitettiin leirintäkorttien perusteella. Muutama henkilö oli tehnyt kello 23 ja 01 välillä myöhäisen iltakävelyn kyseiselle rannalle, ja pari kiinnostavaa havaintoa tuolta ajalta on.”


”Eli?” Rautakallio sanoi uteliaana.


”Kyseisen pariskunnan yhteystiedot on ylhäällä. He olivat nähneet yksinäisen miehen seisomassa juurikin tuolla kohtaa, toki vesirajaa vähän ylempänä, selkä polulle päin. Kello oli kylläkin tässä ollut todennäköisesti vähän ennen yhtätoista.”


”Miehen tuntomerkit teillä on?”


”Kyllä. Todistajien mukana kyseinen mies oli kiikaroinut joko meren lahdelle etelään tai vastapäiseen rantaan.”


”Mitä vastapäätä on?”


”Parisataametrisen salmen toisella puolen on puustoinen niemi, jossa sijaitsee kuuluisa Vaisakon luonnonsuojelualue. Niin, sitten oli myös toinen havainto: pussaavasta pariskunnasta kallion päällä, samassa kohtaa, kello oli ollut jonkin verran yhdentoista jälkeen. Havainnon oli tehnyt koiraa ulkoiluttava leirintäalueen vieras.”


”Oliko pussailijat olleet nuoria vai?”


”Ei osannut sanoa, ei edes pussailijoiden sukupuolta, vain tummat hahmot kietoutuneena toisiinsa.”


”Vai niin. Saadaanko me, muuten, täältä teiltä joku huone käyttöömme?” komisario kysyi.


”Totta kai.”


”Hetikö?”


”Vaikka heti.”


- - -


RUNSAAN vartin päästä KRP:n tiimi ja Heikki Paavalniemi pysäköivät Paavalniemen auton Vuohensaaren leirintäalueen viheriön aivan läntiseen kulmaan, auringolta suojaavan metsikön katveeseen. Samaa suojaa oli hakenut italialainen asuntoauto, jonka viereen Salon rikospoliisin auto peruutettiin. Asuntoauton toisella puolen, suuren markiisin alla, kaksilapsinen nuorehko perhe söi juuri ateriaa. Rautakallio hymyili ja nyökkäsi perheelle nelikon kävellessä auton takaa reippaasti kohti rantaa.


”Tämä saari tuntuu olevan suosittu paikka, mikäs tämän historia lienee?” komisario kysyi vieressään kävelevältä Paavalniemeltä.


”Vuohensaari on ollut alkujaan Wiurilan kartanon omistuksessa. Joskus 1900-luvun alkupuolella kartanon kreivi lahjoitti saaren salolaisten yhteiseksi virkistyspaikaksi, ja aluksi saarta kutsuttiinkin kreivin kansanpuistoksi. Venekuljetuksia ei tarvittu enää 60-luvulta lähtien, jolloin tänne saatiin siltayhteys ja leirintäalue perustettiin.”


”No niin. Tässäkö se tapahtui?” Rautakallio kysyi, kun oli kävelty pienen metsäkaistaleen läpi saaren lounaiskulmaan.

Pieni metsikkö, parisen sataa metriä kanttiinsa, kätki sisälleen lukuisia mutkittelevia polkuja. Komisario silmäili samalla Paavalniemeltä saamiaan karttoja. Vuohensaaren karttaan ruumiin löytöpaikka oli merkitty ruksilla.


”Tässä”, Paavalniemi sanoi. He seisoivat polun mutkassa lounaiskolkan kallionkielekkeellä, joka karttoihin oli merkitty näköalapaikkana. Metsikkö päättyi aivan heidän takanaan.


”Ruumis löytyi tuosta rantavedestä.” Salon rikospoliisin komisario osoitti kädellään alas viettävästi laskevaan rantaan, jossa kasvoi runsaasti kaislikkoa joka puolella.


”Miten täällä sysimustassa yössä ketään näkee tappaa?” komisario sanoi, katseli ympärilleen ja veti viimeisiä henkosia tupakastaan, jonka hän oli sytyttänyt autolta lähdettäessä.


”Eiköhän silloin ollut melkein täysikuu”, Paavalniemi vastasi ja alkoi laskeutua rauhallisesti kohti vesirajaa.


”Löytyikö tästä yhtään mitään ruumiin lisäksi?” Heta Rehn kysyi, kun nelikko seisoi vesirajassa ja katseli Halikonlahdelle.


”Ei. Ja tämä on kyllä kammattu niin tiheällä kammalla, ettei täällä enää mitään ole.”


Sitten suunnattiin hiekkaista uimarantaa pitkin sadan metrin päähän saaren luoteiskulmassa olevalle suurelle, kaksikerroksiselle saunarakennukselle, jossa oli vuokrattavana myös yöpymistilat. Uimarannalla ohitettiin puinen, hyvin suojaava pukukoppi.


”Sauna vai?” komisario arvasi.


”Kyllä, ja täällä voi yöpyäkin.”


”Oliko tuolloin yöpyjiä?”


”Kyllä. Saimme heidät leirintäkorttien perusteella kiinni, mutta kukaan ei ollut kuullut mitään ääniä koko yönä.”


”Eikö kukaan ollut ollut yöllä ulkona, tupakoijat, eturauhasvaivaiset, eikö kukaan edes naku-uinnilla?” Rautakallio ihmetteli.


”Kuulemma ei. Porukka oli palannut kaupungista ravintolasta yhdentoista aikaan autolla, ja sen jälkeen kukaan ei käynyt ulkona.”


”Mihin on romantiikka nykyään kadonnut…”


Sitten nelikko suuntasi Heikki Paavalniemen johdolla kesäteatterin ja vanhan tanssilavan kautta keskellä saarta sijaitsevalle suurehkolle kahvila-ravintolalle, joka toimi samalla leirintäalueen vastaanottona. Poliisit päättivät käydä tervehtimässä kahvilassa työskentelevää paikan isäntäpariskuntaa.


Myyntitiskin takana ei ollut ketään, mutta kahvilan takahuoneesta kuului kiivasta sanavaihtoa.


”Täältä ei ole löytynyt mitään ylimääräistä, eikä asiakkaat ole mitään leirintäalueen kulkuväyliltä löytäneet ja tänne tuoneet, joten usko pois, tänne et ole sitä pudottanut, mitä sitten etsitkin”, isäntä sanoi kovaan ääneen ja pyyhälsi takahuoneesta tiskin taakse sitoen Pauligin mainosessua tiukemmin ympärilleen. Sitten takahuoneesta kuului vielä naisen ääni: ”Ja nyt lähdet vetämään täältä keittiön porukkaa häiritsemästä, täällä on vähän kiirettä nyt!”


”Tervehdys vaan isäntä. Tässä on meidän salolaisten kaveriksi tulleita tutkijoita keskusrikospoliisista Turusta”, Paavalniemi sanoi isännälle, jonka itse oli jo aikaisemmin tavannut. Sitten hän kääntyi Rautakallioon päin ja jatkoi: ”Antton Valtonen toimii leirintäalueen ja kahvilaravintolan päällikkönä vaimonsa kanssa.”


Poliisien jutellessa isännän kanssa tummahipiäinen mustatukkainen mies tuli takahuoneesta ja veti tullessaan lippistä hieman syvemmälle päähänsä. Hän kiersi reipasta vauhtia tiskin takaa ja poistui ulos kahvilasta. Heta Rehn näki silmäkulmastaan, että pian kahvilan eteen pysäköitynä ollut valkoinen pakettiauto peruutti ja poistui leirintäalueen portin suuntaan.


KRP:n tiimi jutteli leirintäalueen isännän kanssa hetkisen, mutta mies ei valitettavasti voinut tutkintaa valaista yhtään enempää. Isäntäparin oli Salon poliisi jo kerran haastatellut. Komisario Rautakallio jätti kuitenkin varmuuden vuoksi käyntikorttinsa isännälle.


- - -


PUOLISEN tuntia myöhemmin KRP:n kolmikko istui virvokkeita nauttien ja pientä palaveria pitäen torin vieressä Salonjoessa kelluvan ravintolalaivan kansibaarissa. Rehn ja Järvinen joivat Cokista, Rautakalliolla oli edessään pitkä kolmonen. Kylmä olut maistui aurinkoisessa säässä janoiselle komisariolle taivaalliselta. Lähimmissä pöydissä ei onneksi ollut asiakkaita. Asian varmistamiseksi Rautakallio puhalsi tupakastaan tarkoituksella sankkoja savupilviä viereisten pöytien suuntaan.


”Saitko sen terveyskeskuslääkärin langan päähän?” komisario kysyi ja otti viimeisen pitkän kulauksen juomastaan. Toisilla oli vasta lasit puolillaan.


”Sain”, Heta Rehn vastasi. ”Hän odottaa sinua sairaalanmäellä Salon pääterveysaseman sisääntuloaulassa kello 16:30.”


Rautakallio vilkaisi rannekelloaan. Terveysasemalla oli oltava 20 minuutin kuluttua.


”Tehdäänpä niin, että jää sinä, Heta, vielä Salon poliisiasemalle käymään läpi haastateltujen ja kuultujen lausuntoja, ja yritä poimia ne, joihin meidän kannattaisi ehkä tarttua. Sillä aikaa minä ja Antti käydään jututtamassa tätä lääkäri Pitkästä.”


Heta Rehn nyökkäsi. Mieluummin hän olisi lähtenyt tapaamaan ruumiin ulkotarkastuksen suorittanutta lääkäriä, mutta hän ei paljastanut pientä pettymystään mitenkään esimiehelleen.


Kauppatorin esiintymislavalla tähtiesiintyjän lämmittelijäksi hommattu paikallinen nuorisobändi viritteli soittimiaan. Ravintolalaivaan alkoi nousta lisää porukkaa.


”Eiköhän lähdetä menemään, iltatori alkaa näköjään vetää tänne liikaa porukkaa kuunteluetäisyydelle”, Rautakallio sanoi hiljaa, nousi ja työnsi tupakka-askin pöydältä rintataskuunsa.


- - -

”KYSEESSÄ ei kai kuitenkaan ollut ensimmäinen komennuksesi ruumiin ulkotarkastukseen?” komisario Rautakallio kysyi Asta Pitkäseltä. KRP:n rikostutkijat Rautakallio ja Järvinen olivat juuri istuutuneet lääketieteen lisensiaatti Asta Pitkäsen vastaanottohuoneen potilastuoleihin Salon pääterveysasemalla.


Kaksikko oli kymmenen minuuttia aikaisemmin saapunut Uskelan kirkon vieressä sairaalanmäellä olevan terveyskeskuksen alaaulaan, josta Pitkänen oli noutanut ja ohjannut heidät huoneeseensa. Pitkäsen virallinen työpäivä oli juuri päättynyt.


Pitkänen oli keski-ikäinen, iloisen näköinen nainen, jonka vaaleassa, tuuheassa tukassa oli runsaat kiharat ja huulilla kirkkaan punaista huulipunaa. Naisen poskissa oli kauniit hymykuopat ja runsaasti pisamia, niin että komisario ei voinut olla pitämättä naisesta heti ensi silmäyksestä lähtien.


”Olihan se minulle juurikin ensimmäinen. Näin kauan olen onnistunut välttämään. Meiltä on muita aiemmin ollutkin mukana, kuka milloinkin on sattunut olemaan vapain lähtemään.”


”Mutta ei kai sinua pelottanut?”


”No, ei se nyt sentään pelottanut, onhan poliisin avustaminen ulkotarkastuksessa aikanaan opetettu, mutta jännittihän se. Jos kieltäisin, niin valehtelisin”, Pitkänen sanoi ja hymyili.


”Hyvä. Kirjoittamasi lausunnon mukaan väkivaltainen loppu kaverilla oli”, Rautakallio sanoi.


”Niin, nyrkiniskujen jälkiä kasvoissa, mustelmia ylävartalossa, paha ruhje otsassa, epäilin kivellä lyömiseksi. Kaulalla oli jäljet kuristamisesta ja silmissä pieniä verenpurkaumia. Tukehtumiseksi minä sen tulkitsin. Suussa ja kurkussa näkyi pieniä… jotain pienenpieniä kasvinosia, joita näkyi myös rantavedessä, joten epäilin tukehtumista hukkumalla. Suussa oli vaahtoa, niskassa oli jälkiä painamisesta.”

